Nuuskommentaar: “Happy holidays” versus “Geseënde Kersfees”Argieffoto “Nativity tree 2011” deur Jeff Weese, Flickr via Wikimedia Commons Kersfees, die Christusfees vir sommige, Krismis vir ander en ’n dag na geen betekenis nie vir nog ander, lê net om die draai. Daar is ’n klompie klippies in die skoen wat in die VSA in ’n openlike kwessie ontwikkel het (veral ná Donald Trump se opmars en verkiesing tot president), en hier nog ietwat onder die oppervlak broei en besig is om ryp te word. ’n “Politiek korrekte” uitvindsel in die VSA skop nou erg nes in Suid-Afrika. Maar terwyl die uitdrukking “Happy Holidays” in die VSA weer toenemend moet plek maak vir “Merry Christmas,” skop die “Happy Holidays” in Suid-Afrika al hoe meer in. Op die SAUK se TV-kanale is dit as boodskap van die SAUK tot vervelens toe te sien. Vir diegene wat aanstoot neem, is dit maar ’n geval van op die tande kners en vergeet – omtrent net soos die al hoe groter kritiek op RSG se musieksmaak wat duidelik van die wa afgeval het. “Happy Holidays” sou in Afrikaans seker ten beste met “gelukkige / lekker feesseisoen” vertaal kon word, hoewel taalpuriste swaar sal sluk aan die gebruik van “seisoen” vir iets wat nie met die klimaat te make het nie. Maar, soos ’n vermaarde rubriekskrywer by geleentheid in ’n ander verband geskryf het, as ’n vliegtuig uit die buiteland die Oliver Tambo-lughawe nader, sê die kaptein aan die passasiers. “Welkom in Suid-Afrika. Ons land binnekort in Johannesburg. Draai u horlosies dertig jaar terug.” Die term “Happy Holidays” dateer volgens Wikipedia terug tot minstens die 1970’s. Dit het verskeie betekenisse, waarvan die vervanging van “Merry Christmas” een is. Vir ander omsluit dit ook ’n aantal ander herdenkingsdae van ander godsdienste wat min of meer met Kersfees saamval. Donald Trump en sy verkiesingsmakkers het hulle duidelik vir ’n voorkeur vir “Merry Christmas” uitgespreek en ’n foto van Trump by ’n podium waarop duidelik “Merry Christmas” gedruk is, het onlangs in die dagblaaie hier verskyn. Dit is nie vreemd dat Trump, wat sterk op die populistiese stem gereken het, hierdie standpunt sou inneem nie. ’n Onlangse Rasmusen-peiling het aangetoon dat 71% van die kiesers meen Kersfees moet in openbare skole gevier word, terwyl net 17% daarteen gekant is. ’n Meerderheid wil Kersfees ook in openbare plekke laat vier. Met die laaste Kersfees van George W. Bush as president was die verwagtinge by Christengroepe, soos die Christian Coalition of America, groot dat Bush in sy laaste amptelike kerskaartjie van “Happy Holidays” na “A Merry Christmas” sou oorslaan. Die immer weifelende Bush het op die laaste oomblik weer “Happy Holidays” gebruik. Destyds is ook berig dat al hoe meer winkelgroepe van “Happy Holidays” afstap en weer “Merry Christmas” begin gebruik. Soos verwag kan word, het Barack Obama strykdeur, ook in sy laaste “Kerskaartjie,” “Happy Holidays” gebruik. Die kwessie van “Happy Holidays” versus “Merry Christmas” veroorsaak nou vir ’n tsoenami van berigte en artikels, nie net in die VSA nie. The Atlantic verwys na die jaarlikse debat oor “Merry Christmas” en “Happy Holidays” en behandel die rol van Trump hierin. Die Christian Science Monitor neem die kwessie ook, Trump inkluis, onder die loep. Twee artikels, een in die Nederlandse Trouw en een in die Christian Science Monitor, bespreek die gevoel van godsdienstige onderdrukking die afgelope agt jaar wat veral Evangeliese Christene in die VSA ervaar het, en waarvan die gebruik van “Happy Holidays” een was. (Die agt jaar val met Obama se twee termyne ooreen.) Altesaam 26% van die kiesers wat verlede maand na die stembus opgeruk het, was wit Evangeliese Christene, wat ’n rekordaantal was. Hillary Clinton het net 16% van hierdie stemme getrek. Trouw se artikel handel in hoofsaak oor ’n Amerikaanse wet wat pas deur Obama onderteken is en wat die VSA effektief dwing om ernstiger in die buiteland te wees waar minderheidsgodsdienste vervolg word. Die VSA kan oortreders se bates byvoorbeeld bevries. Of dit ook na ’n meer verdraagsame houding teenoor Christene in die VSA sal bydra, sal gesien moet word. Allerlei komplekse debatte demp enige debat oor die gebruik van “Happy Holidays” in Suid-Afrika, al dan nie. Dit sluit debatte in oor Kersfees hoegenaamd gevier moet word omdat daar geen regstreekse Bybelse opdrag hieroor is nie. Voorts weet almal dat Kersfees nie op Christus se geboortedag gevier word nie, want dit val in die middel van die Noordelike Halfrond se winter, wanneer herders in Israel hulle nie meer in die veld sou bevind het nie. Ons weet ook dat Christus nie 2 016 jaar gelede gebore is nie, omdat Herodes, die slagter van babas, reeds in die jaar 4 voor Christus dood is. Boonop is die viering in min of meer die middel van die somer ’n gebruik wat voortgevloei het van sendelinge wat heidene tot die Christendom bekeer het deur Kersfees te koppel aan die heidense mid-winterfeeste. Die viering van Kersfees op 25 Desember (of daar naby deur sekere kerkgenootskappe) is nou so diep ingebed in die Christelike tradisies (soos die herdenking van die Advent) dat dit moeilik sal wees om dit na ’n akkurater datum (wat in elk geval onseker sal wees) te skuif. Boonop is Kersfees so gekommersialiseer dat dit met Christus se geboorte min of niks uit te waai het nie. Dat daar niks fout is om Christus se geboorte te gedenk nie blyk onder meer uit die vreugde van Johannes die Doper toe die swanger Maria Johannes se moeder besoek het. Die engeleskaar wat aan die herders in die veld verskyn het, se boodskap was ook een van vreugde en lofprysing, terwyl die wyse manne uit die ooste ook van ver gekom het om hulde aan Jesus te betoon. Terwyl Kersfees duidelik ’n fees van vreugde moet wees, is dit geen selfsugtige fees nie. Dit is ook tyd van uitreik na hulle wat minder bevoorreg is, en ook hulle wat te midde van die jolyt diep eensaam is. Die ware Christen sal wil bydra daartoe om van elke Kersfees ’n werklik geseënde Christusfees te maak. Of anders kan ons dit ook maar as gewone vakansiedag voeg by die “feesseisoen” se “Happy Holidays.” En van Christus vergeet. Soos ’n predikant dit onlangs gestel het: “Geseënde Christusfees Herman / Sannie / Koos / Marie! Hy is gebore as die Verlosser en Saligmaker vir jou en my.” Dis ten slotte al wat saak maak.